Dražkovce

Dražkovce sú obec na Slovensku v okrese Martin. Nachádza sa  východne od Martina. V druhej polovici 19. a začiatku 20. storočia boli k obci pričlenené bývalé zemianske osady – Svätá Helena (po roku 1877), Dolina (po roku 1898) a Bohúnkovská Strana (po roku 1913). Nachádza sa tu ranogotický kostol sv. Heleny zo 14. storočia..

Dejiny

Prvá písomná zmienka 
Prvá písomná zmienka o Dražkovciach pochádza z roku 1242.

Bývalé zemianske osady, v súčasnosti už časti obce sa po prvýkrát v listinách spomínajú:
 1249 – Dolina (známa tiež ako Jordán)
 1351 – Ivankovská Strana
 1415 – Bohunkovská Strana
 1477 – Svätá Helena

Názov 
Názov Dražkovce je odvodený od jedného zo zakladateľov obce menom Dražka.

Vývin názvu obce
 1773 – Draskocz, Drasskowcze
 1786 – Draschkócz, Drasskowze
 1808 – Draskócz, Drasskowce
 1863 – Szenthelena és Drásskóc
 1873 – 1888 – Draskóc, (1873 – 1877 aj Szenthelena és Draskóc)
 1892 – 1898 – Dráskóc
 1900 – 1907 – Draskócdolina
 1913 – Draskócvölgye
 1920 – Dražkovce

Dolina 
 1773, 1786, 1808, 1863, 1877 – 1898 – Dolina
 1873 – Dollina

Svätá Helena 
 1808 – Szent-Helena, Swatá Helena
 1873, 1877 – Szenthelena és Draskóc

Bohúnkovská Strana 
 1863, 1882 – 1913 – Ivánkaföld

Obyvateľstvo

Kultúra a zaujímavosti

Pamiatky 
 Rímskokatolícky kostol svätej Heleny, jednoloďová ranogotická s pravouhlým ukončeným presbytériom a predvysunutou vežou z prelomu 13. a 14. storočia. Nachádza sa v pôvodne samostatnej obci Svätá Helena, dnes na juhozápadnom okraji obce. Ide o súbor kostola s cintorínom, pôvodne ohradený múrom, spočíva na vyvýšenine. Z prvej fázy výstavby sa dochoval gotický lomený portál do sakristie. Medzi rokmi 1581 až 1709 bol kostol striedavo v rukách evanjelikov a katolíkov. Výrazná renesančná prestavba kostola sa uskutočnila v rokoch 1611-1612 za podpory turčianskeho župana Petra Révaia. Vtedy došlo k novému zaklenutiu lode renesančnou valenou klenbou, pričom loď kostola bola predĺžená. Došlo aj ku stavbe empory a renesančnej päťpodlažnej veže. V interiéri kostola sa nachádza hodnotný renesančný edikulový portál s archivoltou nesenou pilastrami. Nad rímsou portálu sa nachádza kamenná tabuľa s rytým nápisom z roku 1611 odkazujúcim na prestavbu kostola. Ďalšími prvkami interiéru je organ z prelomu 18. a 19. storočia, neskorogotická socha svätej Heleny zo začiatku 16. storočia, ktorá pôvodne pochádza z Horného Jasena a neskororenesančný zvon z roku 1676. K pôvodnému zariadeniu kostola patril aj neskorogotický oltár so sochami Panny Márie, sv. Barbory a sv. Kataríny a so súsoším Ukrižovania v nadstavci. Dnes je súčasťou zbierok SNM v Martine. 

 Zemianske kúrie Búľovských, Lehotských a Vanovičovcov. Ide o jednopodlažné stavby na pôdoryse písmena L s valbovou strechou. Kúria Lehotskovcov, dom číslo 106, je dvojtraktová stavba z 18. storočia. Ostatné dve kúrie sú klasicistické z prvej polovice 19. storočia. Tieto pamiatky boli v nedávnej dobe nevhodne upravené a stratili svoj historický charakter.

Doprava 
Dražkovce sú prístupná autom z Martina smerom na Sklabiňu. Autobus do obce chodí na trase Martin - Sklabinský Podzámok, alebo Martin - Turčianske Jaseno. V obci sa nachádzajú tri autobusové zastávky.

Najbližšie železničné spojenie je v Martine a vo Vrútkach.

V obci sa križujú viaceré cyklistické trasy, ktoré spájajú Martin, Turčianske Teplice, Vrútky, Žabokreky a ďalšie obce Turca.

Osobnosti obce 
 Leopold Ján Belohorský (* 1776 – † 1841), evanjelický kňaz, zberateľ piesní
 Ján Vanovič (* 1856 – † 1942), politik, advokát, signatár Martinskej deklarácie

Referencie

Iné projekty

Externé odkazy 
 Oficiálna stránka obce
 Apsida.sk- profil gotického kostola

 
Obce okresu Martin